**Aktualizētā Nacionālā enerģētikas un klimata plāna 2021.-2030. gadam Stratēģiskā ietekmes uz vidi novērtējuma Vides pārskata projekts**

Sabiedriskā apspriešana

Klimata un enerģētikas ministrija, Latgales iela 165, Rīga, LV-1019

PROTOKOLS

Rīgā, 2024. gada 29. augustā, 14:00

Saskaņā ar Ministru kabineta (turpmāk - MK) 2015. gada 13. janvāra noteikumiem Nr. 18 “Kārtība, kādā novērtē paredzētās darbības ietekmi uz vidi un akceptē paredzēto darbību” noteikto sanāksme notiek hibrīdformātā – klātienē un attālināti tiešsaistes videokonferencē ZOOM platformā.

**Sanāksmi vada:** Pēteris Blumats, SIA “Enviroprojekts”

Pielikumā pievienots dalībnieku saraksts.

**Pēteris Blumats** uzsāk sanāksmi un iepazīstina sanāksmes dalībniekus ar klātesošajiem, kas piedalās no sabiedriskās apspriešanas ierosinātāja puses, darba kārtību, tehnisko informāciju un dalībnieku iespējām uzdot jautājumus un iesaistīties diskusijā. Dalībnieki tiek informēti, ka sanāksme tiek ierakstīta, un pēc sanāksmes būs pieejams sanāksmes protokols.

**Pēteris Blumats** dod vārdu paredzētās darbības ierosinātājas pārstāvei Klimata un enerģētikas ministrijas Enerģētikas ilgtspējas departamenta direktorei Aijai Timofejevai.

**Aija Timofejeva** atklāj sanāksmi un pamato Aktualizētā Nacionālā enerģētikas un klimata plāna 2021.-2030. gadam (turpmāk - NEKP) nepieciešamību.

**Pēteris Blumats** dod vārdu SIA “Enviroprojekts” pārstāvei – **Lainei Roziņai**, kas informē par stratēģiskā ietekmes uz vidi novērtējuma (turpmāk – SIVN) procedūru.

**Pēteris Blumats** dod vārdu SIA “Enviroprojekts” pārstāvim Valdim Felsbergam projekta vadītājam/vides ekspertam iepazīstināt ar aktualizēto NEKP un informēt par NEKP SIVN.

**Valdis Felsbergs** sniedz prezentāciju par aktualizēto NEKP un novērtējuma būtību, metodiku un ietekmju vērtēšanu.

Sanāksmes dalībnieki tiek informēti, ka atbilstoši procedūrai sabiedriskā apspriešana notiek līdz 2024. gada 11. septembrim, un šajā laikā jebkuram interesentam ir iespējams iepazīties ar SIVN izstrādātāju sagatavoto materiālu par paredzēto darbību. Vēlreiz tiek atgādināts, ka jautājumi attālināti tiek uzdoti tērzētavā vai ceļot roku, un tie tiks atbildēti secīgi. Jautājumi tiks izskatīti pamīšus no zāles un no tiešsaistes.

**Sanāksmes dalībnieks** (attālināti) jautā par SIVN izvērtējumu, kāpēc nav ieviesti uzlabojumi, kuri tika minēti iepriekšējā apspriešanā, vai būs vēl kāda apspriešana? Piemērs, par pārrobežu ietekmi, kāpēc resursu patēriņš netiek izskatīts.

**Valdis Felsbergs** atbildot norāda, ka vides pārskats ir būtiski papildināts, ir izstrādātas divas alternatīvu pakotnes, ir ņemti vērā Dabas aizsardzības pārvaldes norādījumi, piemēram, par minerālmēslojumu pielietošanu, mitro mežu susināšanu u.c. Līdz ar to vides eksperts nepiekrīt, ka nav ņemti vērā norādījumi, t.sk., ir parādījušies negatīvāki vērtējumi šajā redakcijā. Valdis Felsbergs aicina vēlreiz iesūtīt savus priekšlikumus, pretenzijas par pēdējo redakciju.

**Aija** **Timofejeva** atbild par termiņiem, ka, ja būs nepieciešamība pēc vēl papildu sanāksmēm, tad Klimata un enerģētikas ministrija izskatīs iespēju.

**Pēteris Blumats** atgādina, ka iesūtīt viedokļus procedūras ietvaros var līdz 2024. gada 11.septembrim. Kā arī aicina jautāt vai izteikt viedokli klātesošos apriešanas laikā.

**Sanāksmes dalībnieks** (attālināti) jautā par Vides pārskata kopsavilkumu, kura rekomendāciju sadaļā rakstīts, ka ir ieteicams pirms pasākumu īstenošanas detāli novērtēt ietekmi uz vidi (attiecībā uz zemes izmantošanas, zemes izmantošanas maiņas un mežsaimniecības sektoru (ZIZIMM)), kā tas ir domāts, piemēram, jaunaudžu kopšanai, kas ir mežsaimniecības pamatpasākums, vai ir domāts katrai platībai?

**Valdis Felsbergs** informē, ka šī rekomendācija ietver jebkādu novērtēšanu atbilstoši konkrētā projekta apjomam, kurš pēc likuma neprasa ietekmes uz vidi novērtējumu vai sākotnējo izvērtējumu, bet notiek saskaņošana ar Dabas aizsardzības pārvaldi u.c. Attiecīgi pēc būtības būtu jāveic pasākumu ietekmes uz vidi novērtējums.

**Pēteris Blumats** aicina vēlreiz klātesošos izteikt viedokļus, kā arī informē, ka informācija pirms apspriedes tika izsūtīta visām iesaistītajām institūcijām.

**Sanāksmes dalībnieks** (attālināti) jautā, vai nav plānota aptauja patīk/nepatīk? Kādi ir nākamie soļi?

**Valdis Felsbergs** sniedz atbildi, ka balsošana nav paredzēta. Sabiedriskajā apspriešanā var vienmēr izteikt viedokli, pretenzijas.

**Aija** **Timofejeva** informē, ka visai valsts pārvaldei ir saistošs Ministru kabineta 2024. gada 12. jūlija rīkojums Nr. 573 un attiecīgās Ministru kabineta sēdes protokollēmums (Ministru kabineta 2024. gada 9. jūlija sēdes protokols Nr. 28, 59. §). Nacionālās enerģētikas un klimata padomes darba grupās, kurās ir visas atbildīgās ministrijas pārstāvniecība un kuras vada atbildīgās nozaru ministrijas, tiks izdiskutēti SIVN secinājumi un Ekonomikas ministrijas sociālekonomiskais izvērtējums, vai tos var atbalstīt, vai ir nepieciešami uzlabojumi NEKP. NEKP ir dzīvs dokuments, visām iesaistītājām pusēm jāstrādā pie NEKP ieviešanas.

**Sanāksmes moderators Pēteris Blumats** noslēgumā aicina vēl uzdot jautājumus, kā arī sūtīt rakstiskus priekšlikumus SIVN izstrādei, kurus iesniegt SIA “Enviroprojekts” un KEM līdz š.g. 11. septembrim.

Sanāksme tiek slēgta 15:00

**Sanāksmi protokolēja:** Laine Roziņa, SIA “Enviroprojekts” pārstāve.